Ma olen veendunud, et maailmas ei ole just palju uurimiskeskusi, kus juhtivate polümeeride uuringud on tehtud nii suure reprodutseeritavusega. Saadud tulemused võivad avaldada olulist mõju paljude uurijate tööde metoodikale ja tulemuste interpreteerimisele. Doktoritöös on selgelt näidatud, et ioonide  vahetus polümeeri ja lahuse vahel on sageli suhteliselt kiire ka niisugustes süsteemides, mida on peetud suhteliselt stabiilseteks, mistõttu mitmete uuringute tulemuste interpretatsioonides on suuri ebatäpsusi. Praktilise poole pealt tuleks rõhutada, et Raudsepa töö näitab, kuidas väga lihtsate meetoditega on võimalik parandada juhtivate polümeeride elektrokeemilist aktiivsust.